Author: .

P R E D K L A D A C I A   S P R Á V A

Transformácia štátnych podnikov vodární a kanalizácií je jednou z úloh Programového vyhlásenia vlády Slovenskej republiky.  
Z toho vyplynula potreba prehodnotiť aj postavenie štátu v oblasti zásobovania obyvateľstva pitnou vodou a odkanalizovania obcí. Prvý model transformácie štátnych podnikov vodární a kanalizácií (VaK) bol schválený vládou SR 20. septembra 1994 uznesením č. 1003. Pred začatím transformačného procesu však vláda SR uznesením č. 7 z 3. januára 1995 tento model zrušila.
Ďalší návrh bol schválený v rámci Správy o vodnom hospodárstve SR za rok 1995 uznesením vlády SR č. 621 z 22. augusta 1995 a uznesením Národnej rady SR č. 192 z 13. septembra 1995. Podľa tohto transformačného modelu požiadalo 736 obcí o bezodplatný prevod majetku štátu.
Ministerstvo pôdohospodárstva SR na základe analýzy doterajšieho priebehu transformácie štátnych podnikov vodární a kanalizácií v rokoch 1997 – 1998 podľa pôvodne schválenej koncepcie a  zo získaných poznatkov z  prevádzky sprivatizovaných vodovodov, kanalizácií a čistiarni odpadových vôd dospelo k záveru, že je potrebné ďalšiu realizáciu pozastaviť a  na základe získaných poznatkov vypracovať novú koncepciu transformácie v súlade so zákonom číslo 92/1991 Zb. o podmienkach prevodu majetku štátu na iné osoby v znení neskorších predpisov. To znamená, že na základe vypracovaných základných privatizačných projektov sa zabezpečí funkčný prevod majetku štátnych podnikov vodární a kanalizácií na obecné akciové vodárenské spoločnosti a nadväzne na to bezodplatný prevod akcií na obce. Navrhované riešenie je v súlade s dohodami so ZMOS a ÚMS, v súlade s Návrhom koncepcie privatizácie majetku štátu na ďalšie obdobie z  augusta 2000 vypracovaného Ministerstvom pre správu a privatizáciu národného majetku SR a  v súlade so závermi rokovania Porady ekonomických ministrov vlády SR zo dňa 13.novembra 2000.
Je reálny predpoklad, že pri dodržaní zásad a princípov uvedených v koncepcii pri realizácii transformačného procesu, nebude mať transformácia negatívny vplyv na zamestnanosť.